b'\n_START_ARTICLE_\nSovra\xc5\xbeni govor\n_START_PARAGRAPH_\nSovr\xc3\xa1\xc5\xbeni g\xc3\xb3vor je izra\xc5\xbeanje, ki spodbuja sovra\xc5\xa1tvo do posameznika ali skupine ljudi. Sovra\xc5\xbeno izra\xc5\xbeanje do posameznikov so lahko \xc5\xbealitve ali klevetanja, kar se obravnava v okviru zasebnih odnosov, pred sodi\xc5\xa1\xc4\x8di pa v zasebnih to\xc5\xbebah. Posebna pravna kategorija je izra\xc5\xbeanje, ki spodbuja sovra\xc5\xa1tvo proti narodnim, rasnim, verskim ali drugim skupinam ljudi. Tako izra\xc5\xbeanje lahko spodbuja kr\xc5\xa1itev \xc4\x8dlovekovih pravic in predstavlja nevarnost za dru\xc5\xbebo tako v posamezni dr\xc5\xbeavi kot mednarodno._NEWLINE_Sovra\xc5\xbeni govor je Svet Evrope opredelil v Priporo\xc4\x8dilu R (97) 20. Sovra\xc5\xbeni govor je vsako izra\xc5\xbeanje, ...\xc2\xa0\xc2\xbbki \xc5\xa1iri, spodbuja ali opravi\xc4\x8duje rasno sovra\xc5\xa1tvo, sovra\xc5\xa1tvo do tujcev, antisemitizem in druge vrste sovra\xc5\xa1tva, ki temeljijo na nestrpnosti, agresivnem nacionalizmu ali etnocentrizmu, diskriminaciji in sovra\xc5\xbenosti proti manj\xc5\xa1inam, migrantom ali ljudem tujega rodu\xc2\xab.\n_START_SECTION_\nSovra\xc5\xbeni govor in pravica do izra\xc5\xbeanja\n_START_PARAGRAPH_\nPri obravnavi sovra\xc5\xbenega govora je ob\xc4\x8dutljiva razlo\xc4\x8ditev med splo\xc5\xa1no pravico do izra\xc5\xbeanja (svobodo govora) in sovra\xc5\xbenim govorom. O tem Priporo\xc4\x8dilo Sveta Evrope navaja sedem na\xc4\x8del, ki naj bi jih upo\xc5\xa1tevale dr\xc5\xbeave-\xc4\x8dlanice pri vzpostavljanju pravnega reda in v praksi. Na\xc4\x8dela se ve\xc4\x8dkrat dotikajo lo\xc4\x8dnice med pravico izra\xc5\xbeanja in nesprejemljivostjo sovra\xc5\xbenega govora. Opozarjajo (na\xc4\x8delo 2) na potrebo po trdnem pravnem okviru, ki naj nalaga upravnim in sodnim organom, da v vsakem primeru razlo\xc4\x8dijo med pravico govora in spo\xc5\xa1tovanjem \xc4\x8dlovekovega dostojanstva in spo\xc5\xa1tovanjem pravic drugih. V okviru Sveta Evrope deluje Evropska komisija za boj proti rasizmu in nestrpnosti (ECRI), ki je izdala podrobnej\xc5\xa1a priporo\xc4\x8dila o obravnavi sovra\xc5\xbenega ravnanja in diskriminacije, vklju\xc4\x8dno s sovra\xc5\xbenim govorom.\n_START_SECTION_\nPravna praksa\n_START_PARAGRAPH_\nPravna praksa v Sloveniji je skopa._NEWLINE_Primer, ki delno osvetli pravno tolma\xc4\x8denje sovra\xc5\xbenega govora, je zadeva z intervjujem Svetlane Makarovi\xc4\x8d, ki je bil objavljen pod naslovom:\xc2\xa0\xc2\xbbNekatere stvari je treba sovra\xc5\xbeiti\xc2\xab\xc2\xa0(Planet Siol.net 6.1.2012). Intervjuvanka v sovra\xc5\xbenem kontekstu omenja nekatere desni\xc4\x8darske politike, Rimskokatoli\xc5\xa1ko cerkev in domobrance. Intervju je do\xc5\xbeivel odziv Sveta katoli\xc5\xa1kih laikov Slovenije . Avtorji so zapisali, da pri\xc4\x8dakujejo od organov pregona izvedbo vseh kazenskih postopkov proti Svetlani Makarovi\xc4\x8d. Nadaljnja objava\xc2\xa0\xc2\xbbSovra\xc5\xbeni govor ali prekora\xc4\x8ditev meje dobrega okusa?\xc2\xab\xc2\xa0(Planet Siol.net 20.01.2012) vsebuje pravno mnenje, da je treba ugotoviti, ali je oseba, ki je besede izrekla, imela namen spodbujati sovra\xc5\xa1tvo, nasilje ali nestrpnost (naklep). Mnenje iz urada varuha \xc4\x8dlovekovih pravic je bilo, da vsak primer t. i. sovra\xc5\xbenega govora \xc5\xa1e ni kaznivo dejanje javnega spodbujanja sovra\xc5\xa1tva, nasilja ali nestrpnosti, kot ga opredeljuje Kazenski zakonik.\xc2\xa0\xc2\xbbZaradi varstva svobode izra\xc5\xbeanja in \xc5\xa1e posebej svobode medijev so pogoji za kazenski pregon govorjene ali pisane besede upravi\xc4\x8deno zelo strogi. Pri nas je tovrstne sodne prakse tako malo, da o njej skoraj ne moremo govoriti\xc2\xab.'